মত্ত অবস্থায় গালিগালাজের প্রতিবাদ করে খুন হলেন এক প্রৌঢ়। শনিবার রাতে হাওড়ার পাঁচলায় এই ঘটনা ঘটেছে। মৃতের নাম শেখ ইজরাইল। অভিযুক্ত শেখ রফিকুলকে গ্রেফতার করেছে পুলিশ। 
পুলিশ জানিয়েছে, শনিবার রাত ৯টা নাগাদ বাজার করে পাঁচলার সাহাপুরে বাড়ি ফিরছিলেন ইজরাইল। সেই সময় বাড়ির বাইরে মত্ত অবস্থায় চিৎকার করছিল তাঁরই আত্মীয় রফিকুল। ইজরাইলের বাড়িতে রয়েছে তাঁর সদ্যোজাত নাতনি। বয়স মাত্র ১৬ দিন। বাড়ির বাইরে বেরিয়ে রফিকুলকে চিৎকার বন্ধ করতে অনুরোধ করেন ইজরাইল। জানান, রফিকুলের চিৎকারে নাতনি ঘুমোতে পারছে না। বারবার চমকে উঠছে। সে যেন চিৎকার বন্ধ করে। এমনকী, মত্ত রফিকুলকে বাড়ি পৌঁছে দেওয়ার কথাও বলেন ইজরাইল। কিন্তু কোনও আবেদন নিবেদনে কান দেয়নি রফিকুল। সেই সময় বাড়ি পৌঁছে দেওয়া নিয়ে জোর করলে সে ইজরাইলের পেটে আচমকাই ছুরি ঢুকিয়ে দেয়। রক্তাক্ত অবস্থায় ইজরাইল মাটিতে লুটিয়ে পড়েন। 
প্রত্যক্ষদর্শীদের বক্তব্য, এরপরই পালানোর চেষ্টা করে রফিকুল। কিন্তু প্রতিবেশীরা ধাওয়া করে ধরে ফেলেন তাকে। পরে রফিকুলকে পুলিশের হাতে তুলে দেওয়া হয়। স্থানীয় একটি হাসপাতালে নিয়ে যাওয়া হলে ইজরাইলকে মৃত বলে ঘোষণা করেন চিকিৎসকেরা। ইজরাইল জরির কারিগর ছিলেন। 
স্থানীয় সূত্রের খবর, বাজার থেকে ছুরি সঙ্গে করেই নিয়ে এসেছিল রফিকুল। প্রতিবেশীদের দাবি, পরিকল্পনা করেই আত্মীয়কে খুন করেছে সে। ইজরাইলের দেহ ময়নাতদন্তের জন্য পাঠানো হয়েছে বলে জানিয়েছে পুলিশ। যে ধারাল অস্ত্র দিয়ে ইজরাইলকে খুন করা হয়েছে তা অবশ্য রবিবার রাত পর্যন্ত উদ্ধার করা যায়নি। অন্ধকারে রফিকুল সেটি ছুড়ে ফেলে দিয়েছিল বলে স্থানীয় বাসিন্দারা জানিয়েছেন। সেটির খোঁজ চলছে। পুলিশ জানিয়েছে, গোটা ঘটনাটির পুনর্নির্মাণ করা হতে পারে। 
এদিন নিহতের এক আত্মীয় বলেন, ‘‘ইজরাইলের নাম ধরে রফিকুল বলছিল, মেরেই ফেলব। উনি (ইজরাইল) বললেন, চলো বড়দা, আমি তোমাকে বাড়ি পৌঁছে দিচ্ছি। বাড়ি পৌঁছে দেওয়ার সময়ই রফিকুল খুন করেছে।’’ ইজরাইলের স্ত্রী বলেন, ‘‘রফিকুলের চিৎকারে আমার ১৬ দিনের নাতনি চমকে চমকে উঠছিল। সে জন্য রফিকুলকে ও (ইজরাইল) বলেছিল, চলো বড়দা তোমাকে বাড়ি পৌঁছে দিচ্ছি। এরপর হঠাৎ আমি ওর চিৎকার শুনতে পেলাম।’’ ইজরাইলের চিৎকারে এরপর বাইরে বেরিয়ে আসেন তাঁর স্ত্রী। তাঁর কথায়, ‘‘আমি গিয়ে দেখি ওর শরীর রক্তে ভেসে যাচ্ছে। ওই দৃশ্য দেখে আমি অজ্ঞান হয়ে যাই।’’